title: Nieda
text: Una nieda u nyeda (en as parlas aragonesas con mas tendencia a presentar consonants oclusivas xordas entre vocals, nieta) ye una acumulación intencionada de feno u menos a sobén palla a'l redol d'un trallo vertical, que se conoix como niedil.
  
  As niedas son una forma tradicional d'almagazenar o feno a'l raso, disposando-lo de forma que tienda a evacuar l'augua d'a plevia y a nieu como si estás un tellau, o que dificulta que s'acalamone (se pudra) y achuda a prolargar-le a conservación.
  
  Se montan ta almagazenar os excedents de feno que no troban puesto ta concaber-los en os hierbers ni en os pallers, a on que la hierba tiene millor conservación, u ta almagazenar-la en puestos fuera de poblau a on que no se disposa d'ixe tipo de construccions, por eixemplo por proximidat a'l puesto a on se tiene o ganau. En l'actualidat y gracias a la mecanización de diferents procesos en l'agricultura, como a siega (incluindo a d'o feno), as niedas son cada vegada menos freqüents, pus resulta mas fácil almagazenar a hierba en pacas que se fan mecanicament, muit a sobén con a mesma maquina segadera.
  
  Etimolochía 
  
  A etimolochía d'a parola nieda ye muit discutida. D'alcuerdo con bells autors, podría venir d'o latín <*MEDIA u <*MEDIAL, en referencia a la posición d'o niedil, en meyo de a nieda, u estar una forma femenina de <NIDU, «niedo», por estar feita de branquetas de feno u de palla.
  
  Atros autors, como o profesor Brian Mott, consideran posible que a voz aragonesa nieda dimane d'o basco <meta, que significa «motilón» (de palla u de hierba) u directament «nieda», u d'o galo <meda, anque tampoco descartan a posibilidat que se remonte a o latín <META, un tipo de columna con forma de cono.
  
  Se veiga tamién 
  Ferraina.
  Ferranyal.
  Fener.
  Hierber.
  Motilón.
  
  Referencias
  
  Vinclos externos
  
  Agricultura